**Zambó Péter erdőkért felelős államtitkár**

**Köszöntő**

**Herpay Imre szoboravatás**

**Sopron, 2021. szeptember 7. 17:00**

Tisztelt Dékán úr, Elnök úr!

Tisztelt Családtagok! Hölgyeim és Uraim!

„Az erdészet jövője négy helyen dől el: a Soproni Egyetem Erdőmérnöki Karán, az Országos Erdészeti Egyesületben, a minisztériumban és a tulajdonosoknál.” – írta vastag betűkkel kiemelve dr. Herpay Imre 1999-ben, 75 éves korában az Erdészeti Lapok hasábjain megjelent visszaemlékezésében. Ez volt az utolsó írása az erdészeti nyilvánosság előtt. Maga a cikk, az abban megfogalmazott további gondolatai első olvasatra komor hangvételűnek tűnnek, tele vannak az erdők sorsa iránti aggodalommal, de ugyanakkor átsüt rajtuk a szerző szakmaszeretete, széles látóköre, elmélyült tudása, bölcs vezetői és szakmapolitikusi tapasztalata. Ezek alapján, mintegy szakpolitikai testamentumként fogalmazta meg az idézett sorokat.

Megfogadtuk, megfogadjuk útmutatását. Az erdészeti ágazat sorsát napjainkban is az általa megnevezett szervezetek, közösségek alakítják. Azonban az erdők szerepe, az erdőgazdálkodás jelentősége azóta jelentősen megnőtt. Az erdők a klímaváltozás ellenszereként, vízkészleteink őrzőiként, a járványhelyzetben testi és lelki egészségünk megőrzésének helyszíneként kiemelt figyelemben részesülnek. Ahogyan Herpay Imre az 1970-es, 80-as években az egyik fő mozgatórugója volt az erdőgazdálkodás megújulásának, úgy szükséges most is szakmai céljaink és eszközrendszerünk újragondolása. Ebben elődeink munkájára építünk, akik lerakták azokat az alapokat, ami segítségünkre van a jövő formálásában.

Herpay Imre úttörője és szószólója volt annak a folyamatnak, melynek eredményeként a tartamosság elvének kiterjesztésével ma fenntartható erdőgazdálkodásról beszélhetünk. Munkássága hozzájárult ahhoz, hogy a gazdasági szempontokon túlmenően az erdők kezelésének gyakorlatába integrálódott az egyéb társadalmi hasznok feltárása. Napjainkra az erdőgazdálkodás szerves része a természet védelme, az ökoturizmus, a klímavédelem vagy az egészségvédelem.

Herpay professzor gondolatának megfelelően ennek a megújulásnak állt az élére a Soproni Egyetem, amikor küldetését újrafogalmazva a fenntarthatóság oktatását és kutatását tűzte zászlajára. Az ehhez elengedhetetlenül szükséges innováció és tudásmegosztás fontos lépése, hogy az egyetemmel egységes irányítás alá került az Erdészeti Tudományos Intézet és a Tanulmányi Erdőgazdaság Zrt. is. A gyakorlat, az oktatás és a kutatás hármasának összekapcsolódása a záloga annak, hogy a természeti erőforrások hasznosításának 21. századi kérdéseire valós válaszokat adó szakembereket, és nemcsak különböző ábrándokat kergető aktivistákat neveljen az egyetem.

Szintén fontos szereplője az erdőgazdálkodás jövőjének az Országos Erdészeti Egyesület. Elnökként Herpay Imre a rendszerváltozás időszakában határozottan és elhivatottan képviselte az erdők értékeit, amely munka napjainkra beérett. Jó példát jelentenek erre az egyesület két héttel ezelőtti, bugaci Vándorgyűlésén megfogalmazott szakmai alapvetések, amelyek a gazdálkodókkal közösségben kialakított, fenntartható erdőkezelés megvalósítása mellett teszik le a voksot. Az erdészek másfél évszázados közössége mindközben jelentősen megnyílt a társadalom felé is. Kampányaikkal, szemléletformáló munkájukkal, a vándortáborokkal az erdők ügyének szószólóivá, legfontosabb szereplőivé váltak.

Jelentős változások zajlottak az ágazati irányításban, az Agrárminisztériumban is. A kormányzat kiemelt célként tekint a meglévő erdők megőrzésére és az erdőterület gyarapítására. A feladat nagyságának, és a termőterület egynegyedét borító erdők jelentőségének megfelelően önálló államtitkárság felügyeli ezt a területet. Az Agrárminisztérium egységes szakmai irányítása alá tartozik az állami erdőgazdasági cégcsoport, amely közel egymillió hektár erdő megőrzéséről gondoskodik, emellett gazdasági eredményére alapozva részt vesz az erdőterület gyarapításában, a klímavédelmi és ökoturisztikai fejlesztésekben, az oktatás és a kutatás színvonalának emelésében.

Herpay Imre több mint két évtizeddel ezelőtti gondolataival egyetértve zajlik az erdőtulajdonos réteg megszólítása, érdekeltté tétele a minőségi erdők fenntartásában. A magyar gazdák a magánerdészeti szektor közreműködésével több mint kétszázezer hektár új erdőt telepítettek a rendszerváltozás óta. Célunk, hogy az erdőgazdálkodás a gyenge termőképességű területeken valós, jövedelmező és vonzó alternatívát jelentsen a gazdák számára. Nem további korlátozásokkal és megszorításokkal kell megőrizni és fejleszteni erdeinket, hanem a tulajdonosok és a gazdálkodók érdekeltté tételével.

Tisztelt hölgyeim és uraim!

Amikor Dr. Herpay Imre 2007-ben, 83 éves korában itt hagyott bennünket, egy kiteljesedett oktatói, kutatói, szakmapolitikai pályát tudhatott maga mögött. Elhivatottságának köszönhetően a legmagasabbra jutott mindazokon a területeken, amelyek művelésébe belefogott. A Soproni Egyetem tiszteletbeli doktoraként, az Erdőmérnöki Kar dékánjaként, az Erdőhasználati és Feltárási Tanszék vezetőjeként, az Országos Erdészeti Egyesület elnökeként, az erdészeti útépítés kiváló szakembereként emlékezünk rá.

Az elődökre emlékezni kötelességünk. Különösen idén, a „Hűség évében” fontos a nagyjaink előtti tisztelgés, amikor felidézzük, hogy 100 évvel ezelőtt a Soproni Egyetem oktatói és diákjai milyen hatalmas szerepet vállaltak Sopron magyarságának megőrzésében. A hűségnek ez a szellemisége, a szakma, az erdők, az egyetem és a város iránti elkötelezettség hatotta át Herpay Imre életét. Kívánom, hogy most avatott szobra a jövőben mindig jutassa eszünkbe ezeket az értékeket, és azt, hogy mindannyiunknak megadatik a cselekvés lehetősége, hogy a magyar erdők hosszú távon szolgálhassák országunkat.

Professzor Úr! Köszönettel tisztelgünk az általad mutatott példa előtt!

Köszönöm, hogy meghallgattak!